b'\n_START_ARTICLE_\nJolanta Kisielyt\xc4\x97\n_START_PARAGRAPH_\nJolanta Kisielyt\xc4\x97 (g. 1968 m. spalio 25 d. Panev\xc4\x97\xc5\xbeyje) \xe2\x80\x93 Lietuvos choro dirigent\xc4\x97, daininink\xc4\x97 (sopranas).\n_START_SECTION_\nBiografija\n_START_PARAGRAPH_\n1983\xe2\x80\x931987 m. choro dirigavimo mok\xc4\x97si Panev\xc4\x97\xc5\xbeio Jono \xc5\xa0vedo pedagogin\xc4\x97je muzikos mokykloje (d\xc4\x97st. Birut\xc4\x97 Abromavi\xc4\x8dien\xc4\x97). 1987 m. respublikinio jaun\xc5\xb3j\xc5\xb3 dirigent\xc5\xb3 konkurso Klaip\xc4\x97doje laureat\xc4\x97. 1987\xe2\x80\x931992 m. choro dirigavimo studijas t\xc4\x99s\xc4\x97 Lietuvos muzikos akademijoje (vyr. d\xc4\x97st. \xc4\x8ceslovo Rad\xc5\xbei\xc5\xabno klas\xc4\x97). Studij\xc5\xb3 metais dainavo akademijos kameriniame chore, su kuriuo dalyvavo tarptautiniuose konkursuose Italijoje, Pranc\xc5\xabzijoje, Ispanijoje ir kitur._NEWLINE_1991\xe2\x80\x931993 m. dainavo Lietuvos radijo ir televizijos mi\xc5\xa1riajame chore, da\xc5\xbenai atlikdavo ir solo partijas. 1993\xe2\x80\x931994 m. Lietuvos akl\xc5\xb3j\xc5\xb3 ir silpnaregi\xc5\xb3 s\xc4\x85jungos mi\xc5\xa1riojo choro \xe2\x80\x9eVilnius\xe2\x80\x9c artist\xc4\x97, nuo 1993 m. Vilniaus savivaldyb\xc4\x97s kamerinio choro \xe2\x80\x9eJauna muzika\xe2\x80\x9c daininink\xc4\x97._NEWLINE_1992\xe2\x80\x931996 m. Vilniaus pedagoginio universiteto student\xc5\xb3 dain\xc5\xb3 ir \xc5\xa1oki\xc5\xb3 ansamblio \xe2\x80\x9e\xc5\xa0viesa\xe2\x80\x9c chormeister\xc4\x97, nuo 1996 m. rudens meno vadov\xc4\x97 ir dirigent\xc4\x97. Su \xc5\xa1iuo kolektyvu pareng\xc4\x97 \xc4\xafdomi\xc5\xb3 koncertini\xc5\xb3 program\xc5\xb3, dalyvavo tarptautiniuose festivaliuose Lenkijoje, Rumunijoje, Vokietijoje ir Ispanijoje. Ansamblis \xe2\x80\x93 1994 m. I ir 1998 m. II Pasaulio lietuvi\xc5\xb3 dain\xc5\xb3 \xc5\xa1ven\xc4\x8di\xc5\xb3 Lietuvoje dalyvis. J. Kisielyt\xc4\x97 buvo pastarosios dain\xc5\xb3 \xc5\xa1vent\xc4\x97s Ansambli\xc5\xb3 vakaro Vilniaus Kaln\xc5\xb3 parke dirigent\xc4\x97.'